Kommissionens forordning (EF) nr. 1135/2001

af 8. juni 2001

om ændring af bestemmelserne vedrørende størrelsessortering, præsentation og mærkning i handelsnormerne for visse friske grøntsager og om ændring af forordning (EF) nr. 659/97

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2200/96 af 28. oktober 1996 om den fælles markedsordning for frugt og grøntsager(1), senest ændret ved Kommissionens forordning (EF) nr. 911/2001(2), særlig artikel 2, stk. 2, og artikel 48, og

ud fra følgende betragtninger:

(1) I artikel 2 i forordning (EF) nr. 2200/96 er det fastsat, at når Kommissionen vedtager normer for friske frugter og grøntsager, tager den hensyn til de internationale normer, der er vedtaget af De Forenede Nationers Økonomiske Kommission for Europa. I sidstnævnte normer er det fastsat, at auberginer, blomkål, hovedkål og courgetter kan markedsføres i form af miniatureprodukter, jf. dog særlige præsentations- og mærkningsregler. Det er hensigtsmæssigt i overensstemmelse hermed at ændre forordningerne om handelsnormerne for disse produkter, dvs. Kommissionens forordning (EØF) nr. 1292/81 af 12. maj 1981 om fastsættelse af kvalitetsnormer for auberginer og courgetter(3), senest ændret ved forordning (EF) nr. 888/97(4), Kommissionens forordning (EØF) nr. 1591/87 af 5. juni 1987 om fastsættelse af kvalitetsnormer for hovedkål, rosenkål, bladselleri og spinat(5), senest ændret ved forordning (EF) nr. 1168/1999(6), samt Kommissionens forordning (EF) nr. 963/98 af 7. maj 1998 om handelsnormer for blomkål og artiskokker(7), senest ændret ved forordning (EF) nr. 2551/1999(8).

(2) Visse sorter af courgetter, auberginer, blomkål og hovedkål kan modnes, selv om deres størrelse er mindre end de minimumsstørrelser, der er fastsat i handelsnormerne for disse arter. Det bør derfor præciseres i disse normer, at bestemmelserne vedrørende størrelsessortering ikke anvendes for disse produkter, når det drejer sig om miniaturesorter. Det er dog nødvendigt at fastsætte en ensartet størrelse af de pågældende miniatureprodukter samt en passende mærkning.

(3) Miniatureprodukter er af en sådan art, at markedsføring af blandede arter er kommercielt meget interessant. Denne form for præsentation og de tilsvarende mærkningsbestemmelser bør derfor fastsættes for de pågældende miniaturegrøntsager.

(4) Ved tilbagekøb bør der undgås enhver risiko for forveksling mellem produkter, der ikke er miniaturesorter, og produkter, som ikke har nået et tilstrækkeligt udviklingstrin, og miniatureprodukter. For at undgå omgåelse af reglerne og for at gøre kontrollen effektiv er det derfor nødvendigt at ændre Kommissionens forordning (EF) nr. 659/97 af 16. april 1997 om gennemførelsesbestemmelser til forordning (EF) nr. 2200/96 for så vidt angår interventionsordningen for frugt og grøntsager(9), senest ændret ved forordning (EF) nr. 398/2000(10), så at miniatureprodukter ikke kan købes tilbage i løs vægt alle størrelser under ét.

(5) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Friske Frugter og Grøntsager -

UDSTEDT FØLGENDE FORORDNING:

Artikel 1

I forordning (EØF) nr. 1292/81 foretages følgende ændringer:

1) I bilag II (Kvalitetsnorm for auberginer) indsættes følgende afsnit med tilhørende fodnote i afsnit III (Bestemmelser vedrørende størrelsessortering): "Bestemmelserne vedrørende størrelsessortering finder ikke anvendelse på miniatureprodukter(11)."

2) I bilag II (Kvalitetsnorm for auberginer) indsættes følgende afsnit efter andet afsnit i punkt A (Ensartethed) i afsnit V (Bestemmelser vedrørende præsentation): "Miniatureauberginer skal være af rimelig ensartet størrelse. De kan blandes med andre miniatureprodukter af forskellig type og oprindelse."

3) I bilag II (Kvalitetsnorm for auberginer) indsættes følgende led i punkt D (Handelsmæssige karakteristika) i afsnit VI (Bestemmelser vedrørende mærkning): "- eventuelt 'miniauberginer', 'babyauberginer' eller enhver anden betegnelse, der passer til et miniatureprodukt. Er flere typer miniatureprodukter blandet i samme pakning, er oplysning om alle produkter og deres respektive oprindelser obligatorisk."

4) I bilag III (Kvalitetsnorm for courgetter) indsættes følgende afsnit med tilhørende fodnote i afsnit III (Bestemmelser vedrørende størrelsessortering): "Bestemmelserne vedrørende størrelsessortering finder ikke anvendelse på miniatureprodukter(12)."

5) I bilag III (Kvalitetsnorm for courgetter) indsættes følgende afsnit efter første afsnit i punkt A (Ensartethed) i afsnit V (Bestemmelser vedrørende præsentation): "Miniaturecourgetter skal være af rimelig ensartet størrelse. De kan blandes med andre miniatureprodukter af forskellig type og oprindelse."

6) I bilag III (Kvalitetsnorm for courgetter) indsættes følgende led i punkt D (Handelsmæssige karakteristika) i afsnit VI (Bestemmelser vedrørende mærkning): "- eventuelt 'minicourgetter', 'babycourgetter' eller enhver anden betegnelse, der passer til et miniatureprodukt. Er flere typer miniatureprodukter blandet i samme pakning, er oplysning om alle produkter og deres respektive oprindelser obligatorisk."

Artikel 2

I bilag I til forordning (EØF) nr. 1591/87 foretages følgende ændringer:

1) I afsnit III (Bestemmelser vedrørende størrelsessortering) indsættes følgende afsnit med tilhørende fodnote: "Bestemmelserne vedrørende størrelsessortering finder ikke anvendelse på miniatureprodukter(13)."

2) I bilag V (Bestemmelser vedrørende præsentation) indsættes følgende afsnit efter andet afsnit i punkt A (Ensartethed): "Miniaturehovedkål skal være af rimelig ensartet størrelse. De kan blandes med andre miniatureprodukter af forskellig type og oprindelse."

3) I afsnit VI (Bestemmelser vedrørende mærkning) indsættes følgende led i punkt D (Handelsmæssige karakteristika): "- eventuelt 'minihovedkål', 'babyhovedkål' eller enhver anden betegnelse, der passer til et miniatureprodukt. Er flere typer miniatureprodukter blandet i samme pakning, er oplysning om alle produkter og deres respektive oprindelser obligatorisk."

Artikel 3

I bilag I til forordning (EF) nr. 963/98 foretages følgende ændringer:

1) I afsnit III (Bestemmelser vedrørende størrelsessortering) indsættes følgende afsnit med tilhørende fodnote: "Bestemmelserne vedrørende størrelsessortering finder ikke anvendelse på miniatureprodukter(14)."

2) I bilag V (Bestemmelser vedrørende præsentation) indsættes følgende afsnit efter første afsnit i punkt A (Ensartethed): "Miniatureblomkål skal være af rimelig ensartet størrelse. De kan blandes med andre miniatureprodukter af forskellig type og oprindelse."

3) I afsnit VI (Bestemmelser vedrørende mærkning) indsættes følgende led i punkt D (Handelsmæssige karakteristika): "- eventuelt 'miniblomkål', 'babyblomkål' eller enhver anden betegnelse, der passer til et miniatureprodukt. Er flere typer miniatureprodukter blandet i samme pakning, er oplysning om alle produkter og deres respektive oprindelser obligatorisk."

Artikel 4

Artikel 2, stk. 2, første afsnit, i forordning (EF) nr. 659/97 affattes således: "Tomater, der købes tilbage fra markedet i perioden fra den 16. juli til den 15. oktober, samt miniatureprodukter som defineret i de pågældende normer skal dog være i overensstemmelse med de gældende handelsnormer."

Artikel 5

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 8. juni 2001.

På Kommissionens vegne

Franz Fischler

Medlem af Kommissionen

(1) EFT L 297 af 21.11.1996, s. 1.

(2) EFT L 129 af 11.5.2001, s. 3.

(3) EFT L 129 af 15.5.1981, s. 38.

(4) EFT L 126 af 17.5.1997, s. 11.

(5) EFT L 146 af 6.6.1987, s. 36.

(6) EFT L 141 af 4.6.1999, s. 5.

(7) EFT L 135 af 8.5.1998, s. 18.

(8) EFT L 308 af 3.12.1999, s. 26.

(9) EFT L 100 af 17.4.1997, s. 22.

(10) EFT L 50 af 23.2.2000, s. 7.

(11) Ved miniatureprodukt forstås en auberginesort eller -cultivar, der er fremkommet ved udvælgelse af planter og/eller særlige dyrkningsmetoder; med undtagelse af auberginer, der ikke er miniaturesorter, og som ikke har nået deres fulde udvikling eller er af utilstrækkelig størrelse. Alle normens andre krav skal være opfyldt.

(12) Ved miniatureprodukt forstås en courgettesort eller -cultivar, der er fremkommet ved udvælgelse af planter og/eller særlige dyrkningsmetoder, med undtagelse af courgetter, der ikke er miniaturesorter, og som ikke har nået deres fulde udvikling eller er af utilstrækkelig størrelse. Alle normens andre krav skal være opfyldt.

(13) Ved miniatureprodukt forstås en hovedkålssort eller -cultivar, der er fremkommet ved udvælgelse af planter og/eller særlige dyrkningsmetoder, med undtagelse af hovedkål, der ikke er miniaturesorter, og som ikke har nået deres fulde udvikling eller er af utilstrækkelig størrelse. Alle normens andre krav skal være opfyldt.

(14) Ved miniatureprodukt forstås en blomkålssort eller -cultivar, der er fremkommet ved udvælgelse af planter og/eller særlige dyrkningsmetoder, med undtagelse af blomkål, der ikke er miniaturesorter, og som ikke har nået deres fulde udvikling eller er af utilstrækkelig størrelse. Alle normens andre krav skal være opfyldt.